钦定古今图书集成/明伦汇编/官常典/第177卷 > 陶唐氏
## 钦定古今图书集成/明伦汇编/官常典/第177卷 > 陶唐氏

### 帝尧纳舜于百揆舜复举八恺八元以为帝相

按《书经舜典》：“若稽古帝舜曰：重华协于帝，濬哲文明，
温恭允塞，元德升闻，乃命以位，慎徽五典，五典克从，
纳于百揆，百揆时叙。”

按《左传》：文公十八年，季文子使太史克对文公曰：“昔
高阳氏有才子八人，苍舒、𬯎敳、梼戭、大临、尨降、庭坚、
仲容、叔达、齐圣、广渊、明、允、笃诚。天下之民谓之八恺。”

〈注〉高阳，帝颛顼之号。八人，其苗裔即垂、益、禹、皋陶之伦。庭坚，即皋陶，字恺和也。

高辛氏有才子八人：伯奋、仲堪、叔献、季仲、伯虎、仲熊、
叔豹、季狸，忠、肃、共、懿、宣、慈、惠、和，天下之民谓之“八元。”

〈注〉高辛，帝喾之号。“八人”亦其苗裔，即稷、契、朱、虎、熊、罴之伦。元善也。

此十六族也，世济其美，不陨其名，以至于尧，尧不能
举舜臣尧；举《八恺》，使主后土，以揆百事，莫不时序，地
平天成。举《八元》，使布五教于四方，“父义，母慈，兄友，弟
共，子孝，内平外成。”

〈注〉《后土地官》，禹作司空。平水土，即土地之官。契作司徒，五教在宽，故知《契》在八元之中。〈疏〉正义曰：《舜典》云：“帝曰契，百姓不亲，五品不逊，汝作司徒，敬敷五教。”在宽，此云举八元使布五教，以此故知契在八元中也。《尚书》“禹作司空”，此云“举八恺使主后土”，以此知禹在八恺中也。但不知八恺之中，何者是禹？八元之中，何者是契耳。

“昔帝鸿氏有不才子，掩义隐贼，好行凶德，丑类恶物，
顽嚚不友，是与比周，天下之民谓之浑敦。少皞氏有
不才子，毁信废忠，崇饰恶言，靖谮庸回，服谗蒐慝，以
诬盛德，天下之民谓之穷奇。颛顼氏有不才子，不可
教训，不知话言，告之则顽，舍之则嚚，傲很明德，以乱
天常，天下之民谓之梼杌。”此三族也，世济其凶，增其
恶名，以至于尧，尧不能去。缙云氏有不才子，贪于饮
食，冒于货贿，侵欲崇侈，不可盈厌，聚敛积实，不知纪
极，不分孤寡，不恤穷匮。天下之民以比三凶，谓之“饕
餮。舜臣尧，宾于四门，流四凶族，浑敦、穷奇、梼杌、饕餮，
投诸四裔，以御魑魅。”是以尧崩而天下如一，同心戴
舜，以为天子。以其举十六，相去四凶也。故《虞书》数舜
之功曰：“慎徽五典”，五典克从，无违教也；曰：“纳于百揆”，
百揆时序，无废事也；曰：“宾于四门”，四门穆穆，无凶人
也。舜有大功，二十而为天子。

〈注〉《大功》举十六，相去四，凶也。